इस दिन उनके और मेरे सह-सम्पादन में नेशनल बुक ट्रस्ट, इंडिया द्वारा प्रकाशित पुस्तक 'बस्तर की लोक कथाएँ’ की प्रतियाँ ले कर मैं और नेशनल बुक ट्रस्ट में सहायक संपादक (हिन्दी) पंकज चतुर्वेदी जी उनसे मिलने पहुँचे थे। बात पहले से तय थी ही। पंकज चतुर्वेदी जी लाला जी से मिलने को उत्सुक थे। और 10 मार्च को कोंडागाँव में इस पुस्तक के लोकार्पण के बाद हम दूसरे दिन यानी 11 मार्च को सवेरे 09.30 बजे के आसपास जगदलपुर के लिये रवाना हो गये। 11.00 बजे के आसपास हम जगदलपुर पहुँचे। मैंने रास्ते में बस्तर की लोक-भाषा हल्बी के अन्यतम कवि श्री सोनसिंह पुजारी जी के विषय में पंकज जी को बताया था। वे उनसे भी मिलने को उत्सुक थे। हम सबसे पहले श्री पुजारी जी के घर पहुँचे। थोड़ी देर उनसे चर्चा की और लगभग 11.30 बजे हम लालाजी के निवास जा पहुँचे। हमने उनके घर में प्रवेश किया तो पाया कि उनके कमरे का दरवाजा बन्द है और वे 'आओ रे, भोजन कराओ रे’ कह रहे थे। उनकी उस आवाज में जो पीड़ा थी, जो रुदन था, उसे सुनकर मैं, पंकज जी और खीरेन्द्र यादव तीनों ही द्रवित हो गये थे। मैंने दरवाजा खोलने का प्रयास किया किन्तु वह खुला नहीं। मुझे चिन्ता हो आई कि यदि दरवाजा भीतर से बन्द है तो उन्हें किस तरह भोजन कराया जाएगा? अभी हम इसी दुश्चिंता से दो-चार हो ही रहे थे कि सामने वाले मकान से एक महिला आईं और बताया कि लालाजी के अनुज के. एल. श्रीवास्तव जी की पुत्र-वधू कल्पना श्रीवास्तव आ रही हैं। वे ही हमें कमरे के भीतर ले चलेंगी। भतीजे विनय श्रीवास्तव की पत्नी कल्पना आईं और कमरे का दरवाजा धकेल कर खोला। तब हमारी समझ में आया कि दरवाजे का पल्ला नीचे झुक कर फर्श पर टिक गया था और इसीलिए वह हमसे नहीं खुला था। बहरहाल। कल्पना के साथ हम तीनों ने भीतर प्रवेश किया। भीतर पहुँच कर हम तीनों ने लालाजी को प्रणाम किया। वे हम में से किसी को भी नहीं पहचान पाये। पंकज जी ने बस्तर की लोक कथाएँ की एक प्रति लाला जी के हाथ में दी। कल्पना बताने लगीं, ताऊ जी। आपसे मिलने आये हैं। ये आपकी पुस्तक छप गयी।